Марко Ганчев
Спелеология

chitanka.info

На подлеза сред София ме тупна капка,

а вънка беше слънчев столичният град.

Учуден заоглеждах мократа си шапка,

а друга капка: кап по голия ми врат.

Поглеждам към тавана — пещерна шушулка

провесил бе над мен варовикът размит,

от пода пък към сталактитната висулка

протягаше се остро хълмче — сталагмит.

Обикновено инак скалният варовик

това извайва го през цели векове,

но явно тука някакъв подмолен повик

към ускорение такова го зове.

Това си беше в естеството на нещата

така да се проникнем от взаимна страст:

додето сме се движили към пещерата,

и пещерата се придвижвала към нас…

1988

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.